Saulo nna garula rudú sina,
ttu diabana rinnena rána dequi uttibana ca benni ria le Jesús.
Nía güiana lo bixxudi xeni rinnabiaha,
guannabana qui utee nua lisensi tsiana lheꞌe ca yoꞌo atta rudheti ca benni Israel ca tisa gue Tata Do Iyyabaaha sia lheꞌe yiesi Damasco,
qui satilana ca benni chi bedaxxu neda gue Jesús,
nuxaba ancacabi si unbiyuu lhe si nuila lhe qui uxxicana cabi echena cabi lheꞌe yiesi Jerusalén.
Ttiaca atti chi deoba isínna lheꞌe yiesi Damasco nna lhaba ucaxxe ttu xieni daa iyyabaaha uyuꞌe sabiꞌaba atta dianaha.
Lana nna ubixxi lottebana.
Nianna atti bieninna tsiꞌi ttu Benni unne re:
—¡Saulo!
¡Saulo!
¿Biaca neti denalhalu rudhaca siꞌilu?
Saulo nna unnaba tisattebana rána:
—¿Nú leonna tata?
Tsiꞌi Benni unneha nna becabie re:
—Neti Jesús,
Benni denalhalu rudhaca siꞌilha.
[Ttiaca luba rila guelu runlu aná attiba ttu nu la labana ruseꞌe niꞌani lo tu clavu.]
Lana nna [tu rixidibana de rasbinna unnena] rána:
—Tata,
¿bi raca lelu unia?
Jesús ráttebe na:
—Nnanna nna guadha,
güia lheꞌe yies-na.
Na quixxiꞌaquinna lu bixa anca nu unlu.
Ca benni dia leni Saulo nna nibala ucaru innecana de usixxattabaquinna atti bieniquinna tsiꞌi Benniha,
ttiaca läganu biláquinna.
Laniala nna beadhatteba Saulo lo yu,
ttiaca atti bedhali loni diana ugüiana nna garua bilenna.
Larcala denalhibacan náni bisín lencan na lheꞌe yiesi Damasco.
Níaba udona tsunna ubisa bittu bilenna niguaba lä utona lhe lä uꞌuyaguabana inda lhe.
Lheꞌe yiesi Damasco do ttu benni ria lebi Jesús lábi Ananías.
Biꞌiniha nua beleꞌen lo Benni bananie ri-na,
atti re biꞌiniha:
—¡Ananías!
Biꞌiniha nna becabibi rábi:
—Ni doa,
tata.
Benni bananie ri-na ráttebe biꞌiniha:
—Udulí,
güia atta te ttu neda te láni Neda Lixxa.
Nía beguila lheꞌe lisi Judas ttu unbiyuu lána Saulo,
unnuha beaca lasni lheꞌe yiesi Tarso.
Nía do nua rinnena leni Tata Do Iyyabaaha.
Lana nna chi beleꞌenna ttu unbiyuu lána Ananías utaꞌana bexxúa náni iquini qui eyali loni.
Ananías nna becabittebabi rábi:
—Benni bananie neti,
ixe benni chi utixiꞌaquinna neti gue nu runi unbiyuu rálha,
yalha nu chi bedhá ca unna ca benni chi seꞌe riesi anca guelu seꞌe lheꞌe yiesi Jerusalén.
Nnanna nna dana ni cumu bete ca bixxudi anca nu lo na lisensi qui udaxxuna ca benni ria lecabi lu.
Ttiaca Jesús re biꞌiniha:
—Güia,
cumu chi becueea unná qui tsiana quixxiꞌana ca tisa quia-na leni ca benni dittu,
leni ca nu rinnabia lhe anáguaba leni ca benni Israel lhe.
Cumu neti uleꞌetia na,
lana nna tsitsiba nu satena lo niꞌa quia.
Ananías nna diattebabi lheꞌe yoꞌo atta do Saulo,
bisínbabi nna bexxúatteba nábi iqui Saulo atti rábi na:
—Betsito,
Jesús Benni unnee lanie lu atti yuꞌulu neda dalu nii,
Benniha guaba udhelhe neti nii qui eyali lolu lhe dhílu Espíritu gue Tata Do Iyyabaaha lhe.
Laniatteba bitúa nu attiba anca xui yuꞌu iyya lobiha,
atti belattebinbi.
Laniala nna udulíttebabi lenla nna udibi inda.
Dequide utobi yetta nna bedú tsitsittebabi.
Lania nna níaba bisá Saulo attu chupa ubisa leni ca benni ria le Jesús seꞌe lheꞌesi Damasco.